
1.
LÆGEMIDLETS NAVN


Azithromycin "Sandoz"
2.
KVALITATIV OG KVANTITATIV SAMMENSÆTNING

Hver tablet indeholder 500 mg azithromycin (som dihydrat)

Hjælpestof, som behandleren skal være opmærksom på: 

Hver tablet indeholder 6,16 mg lactose (som monohydrat).
Alle hjælpestoffer er anført under pkt. 6.1.

3.
LÆGEMIDDELFORM

Filmovertrukne tabletter

Hvide til næsten hvide, aflange, filmovertrukne tabletter, med en længde på omkring 18,7 mm, en bredde på 8,7 mm og en tykkelse på 6,45 mm, en dyb delekærv på den ene side og en delekærv på den anden side. Tabletten kan deles i to lige store doser.

4.
KLINISKE OPLYSNINGER

4.1
Terapeutiske indikationer
Azithromycin "Sandoz" er indiceret til behandling af følgende infektioner hos voksne og unge, som vejer mindst 45 kg (se pkt. 4.4 og 5.1):

· Akut streptokoktonsillitis og -faryngitis 

· Akut bakteriel sinusitis

· Akut bakteriel otitis media

· Samfundserhvervet pneumoni
· Akutte bakterielle infektioner i huden og hudstrukturen

· Uretritis og cervicitis forårsaget af Chlamydia trachomatis.

Azithromycin "Sandoz" er indiceret til behandling af voksne patienter med akut forværring af kronisk bronkitis.

Officielle retningslinjer for passende brug af antibakterielle midler skal tages i betragtning.
4.2
Dosering og administration
Dosering

Voksne og unge, som vejer mindst 45 kg:
Azithromycin skal administreres som en enkelt daglig dosis.

Tabel 1: Doseringsanbefalinger for voksne og unge, som vejer mindst 45 kg.

	Indikation 
	Behandlingsforløb for azithromycin 

	Akut streptokoktonsillitis og 
-faryngitis 

Akut bakteriel sinusitis 

Akut bakteriel otitis media 

Akut forværring af kronisk 

bronkitis* 

Samfundserhvervet pneumoni#
Akutte bakterielle infektioner i huden og hudstrukturen 


	500 mg/dag i 3 dage

eller

500 mg på dag 1, efterfulgt af 250 mg/dag på 
dag 2-5

	Uretritis og cervicitis forårsaget af Chlamydia trachomatis 
	1.000 mg som en enkelt dosis 

	* Kun til behandling af voksne. 

# Hos voksne kan oral behandling desuden efterfølge intravenøs behandling, hvis det er klinisk indiceret, for at gennemføre et behandlingsforløb på 7-10 dage i alt (for nærmere oplysninger henvises til produktresuméet for intravenøse formuleringer af azithromycin). 

Der skal tages hensyn til behandlingsforløb, doser og varighed af behandlingen som anbefalet i de opdaterede retningslinjer for behandling for hver enkelt indikation. 


Glemt dosis 
Hvis der er gået 12 timer eller derunder siden den glemte dosis, skal patienten tage dosis snarest muligt og derefter tage den næste dosis på det næste planlagte tidspunkt. Hvis der er gået mere end 12 timer siden det tidspunkt, hvor dosis skulle have været taget, skal patienten vente indtil det næste planlagte tidspunkt. 

Særlige populationer 

Nedsat nyrefunktion 
Dosisjustering er ikke nødvendig hos patienter med GFR ≥ 10 ml/min. Der skal udvises forsigtighed ved administration af azithromycin hos patienter med GFR < 10 ml/min (se pkt. 5.2). 

Nedsat leverfunktion 
Dosisjustering er ikke nødvendig hos patienter med let (Child-Pugh klasse A) eller moderat (Child-Pugh klasse B) nedsat leverfunktion (se pkt. 5.2). Der foreligger ingen data om patienter med svært nedsat leverfunktion (Child-Pugh klasse C). Derfor skal der udvises forsigtighed ved administration af azithromycin hos disse patienter (se pkt. 4.4).

Ældre

Dosisjustering er ikke nødvendig hos ældre patienter (se pkt. 5.2). Da der er større sandsynlighed for proarytmiske tilstande hos ældre, anbefales det at udvise særlig forsigtighed på grund af risikoen for udvikling af hjertearytmier og torsade de pointes (se pkt. 4.4).

Pædiatrisk population

Det er ikke relevant at anvende Azithromycin "Sandoz" til behandling af akutte forværringer af kronisk bronkitis hos pædiatriske patienter. Der fås andre lægemiddelformer, som kan være bedre egnet til behandling af patienter, der ikke kan synke tabletter, samt til pædiatriske patienter, som vejer under 45 kg

Administration

Til oral anvendelse.

Azithromycin "Sandoz" 500 mg filmovertrukne tabletter kan tages sammen med eller uden et måltid. Administration umiddelbart før et måltid kan øge den gastrointestinale tolerabilitet. 

Tabletterne kan deles i to lige store dele, som kan bruges til at justere dosis. Hele tabletten eller den halve tablet skal tages som en enkelt daglig dosis i henhold til doseringsanbefalingerne.

4.3
Kontraindikationer

Overfølsomhed over for det aktive stof, over for erythromycin, over for et hvilket som helst makrolid- eller ketolidantibiotikum, eller over for et eller flere af hjælpestofferne anført i pkt. 6.1.
4.4
Særlige advarsler og forsigtighedsregler vedrørende brugen

Potentiale for resistens 

Azithromycin kan fremme udviklingen af resistens som følge af de tilknyttede langvarige og faldende niveauer i plasma og væv efter afslutning af behandlingen (se pkt. 5.2). Behandling med azithromycin må kun iværksættes efter nøje vurdering af fordele og risici, under hensyntagen til den lokale prævalens af resistens, og når foretrukne behandlingsforløb ikke er indiceret.

Alvorlige hud- og overfølsomhedsreaktioner

Der er rapporteret om sjældne tilfælde af alvorlige allergiske reaktioner, herunder angioødem og anafylaksi (i sjældne tilfælde med dødelig udgang), svære kutane bivirkninger (SCAR), herunder Stevens-Johnsons syndrom (SJS), toksisk epidermal nekrolyse (TEN), lægemiddelreaktion med eosinofili og systemiske symptomer (DRESS) og akut generaliseret eksantematøs pustulose (AGEP), som kan være livstruende eller dødelige, i forbindelse med behandling med azithromycin (se pkt. 4.8). På tidspunktet for ordination skal patienten informeres om tegn og symptomer og overvåges nøje for hudreaktioner. Nogle af disse reaktioner med azithromycin har medført recidiverende symptomer og krævet en længere periode med observation og behandling.

Hvis der opstår en allergisk reaktion, skal azithromycin seponeres, og passende behandling iværksættes. Læger skal være opmærksomme på, at symptomerne på en allergisk reaktion kan opstå igen, når symptomatisk behandling seponeres.

Forlængelse af QT-intervallet 

Der er set forlænget hjerterepolarisering og QT-interval, som medfører en risiko for at udvikle hjertearytmi og torsades de pointes, ved behandling med andre makrolider, herunder azithromycin (se pkt. 4.8). Da følgende forhold kan føre til en øget risiko for ventrikulære arytmier (herunder torsade de pointes), som kan føre til hjertestop, skal azithromycin derfor anvendes med forsigtighed hos patienter med eksisterende proarytmiske lidelser (særligt kvinder og ældre), for eksempel: 

· Patienter med medfødt eller dokumenteret QT-forlængelse 

· Patienter, som aktuelt får behandling med andre aktive stoffer, der er kendt for at forlænge QT-intervallet (se pkt. 4.5) 

· Patienter med elektrolytforstyrrelser, især i tilfælde af hypokaliæmi og hypomagnesiæmi 

· Patienter med klinisk relevant bradykardi, hjertearytmi eller svær hjerteinsufficiens 

· Ældre patienter: Ældre patienter kan være mere følsomme over for lægemiddelassocierede virkninger på QT-intervallet.

Hepatotoksicitet

Da leveren er den primære eliminationsvej for azithromycin, skal anvendelse af azithromycin ske med forsigtighed hos patienter med signifikant leversygdom. Der er rapporteret om tilfælde med fulminant hepatitis, som potentielt kan medføre livstruende leversvigt, med azithromycin. Der er desuden rapporteret om hepatitis, kolestatisk ikterus, hepatisk nekrose og leversvigt med azithromycin. Nogle af disse tilfælde har haft dødelig udgang (se pkt. 4.8). Nogle af disse patienter kan have haft eksisterende leversygdom eller kan have taget andre hepatotoksiske lægemidler. Patienterne skal informeres om at holde op med at tage azithromycin og kontakte lægen, hvis der forekommer tegn og symptomer på nedsat leverfunktion, såsom asteni, der udvikler sig hurtigt og er forbundet med ikterus, mørkfarvet urin, blødningstendens eller hepatisk encefalopati. I disse tilfælde skal der straks foretages leverfunktionstest/-undersøgelse straks udføres. 

Clostridioides difficile-associeret diarré (CDAD), pseudomembranøs colitis 

Der er rapporteret om CDAD og pseudomembranøs colitis ved administration af azithromycin. Sværhedsgraden kan variere fra let diarré til colitis med dødelig udgang (se pkt. 4.8). CDAD og pseudomembranøs colitis skal overvejes hos patienter, som får diarré under eller efter administration af azithromycin. Seponering af behandlingen med azithromycin og anvendelse af understøttende foranstaltninger sammen med administration af specifik behandling for C. difficile skal overvejes. Der må ikke gives antiperistaltika.

Seksuelt overførte infektioner 

Neisseria gonorrhoeae er med stor sandsynlighed resistent over for makrolider, herunder azalidet azithromycin (se pkt. 5.1). Derfor frarådes administration af azithromycin til behandling af ukompliceret gonorré og underlivsinfektion, medmindre laboratorieresultater har bekræftet, at organismen er følsom over for azithromycin. Hvis denne tilstand ikke behandles, eller hvis den ikke behandles optimalt, kan resultatet være senere komplikationer såsom infertilitet og ektopisk graviditet. 

Hvis en enkelt dosis azithromycin overvejes til behandling af uretritis og cervicitis forårsaget af N. gonorrhoeae eller C. trachomatis (se pkt. 4.2), skal samtidig urogenital infektion forårsaget af Mycoplasma genitalium desuden udelukkes på grund af den høje risiko for, at der opstår resistens hos denne organisme. 

Samtidig infektion med Treponema pallidum skal desuden udelukkes, da symptomerne på syfilis i inkubationsfasen kan være maskerede, så diagnosticering forsinkes. 

Hos alle patienter med seksuelt overførte underlivsinfektioner skal der iværksættes passende behandling med antibakterielle midler og opfølgende mikrobiologiske undersøgelser. 

Myasthenia gravis 

Der er rapporteret om eksacerbation af symptomerne på myasthenia gravis og ny debut af myasthenia-syndrom hos patienter, der fik behandling med azithromycin (se pkt. 4.8). 

Ikke-følsomme organismer 

Anvendelse af azithromycin kan føre til overvækst af ikke-følsomme organismer. Hvis der opstår superinfektion, kan det være nødvendigt at afbryde behandlingen eller iværksætte andre passende foranstaltninger.

Ergotderivater
Hos patienter, der får ergotderivater, er ergotisme blevet fremskyndet af samtidig administration af visse makrolidantibiotika. Der foreligger ingen data vedrørende muligheden for en interaktion mellem ergot og azithromycin. På grund af den teoretiske mulighed for ergotisme må azithromycin og ergotderivater dog ikke administreres samtidigt.

Hjælpestoffer, som behandleren skal være opmærksom på

Azithromycin ”Sandoz” indeholder lactose og natrium

Bør ikke anvendes til patienter med hereditær galactoseintolerans, total lactasemangel eller glucose/galactosemalabsorption.

Dette lægemiddel indeholder mindre end 1 mmol natrium (23 mg) pr. dosis, dvs. det er i det væsentlige natriumfrit.

Alle hjælpestoffer er anført under pkt. 6.1.

4.5
Interaktion med andre lægemidler og andre former for interaktion

Azithromycin er en svag CYP450-hæmmer og interagerer ikke signifikant med CYP450-substrater, men CYP3A4-hæmning kan ikke udelukkes fuldstændigt. Derfor tilrådes det at udvise forsigtighed i tilfælde af samtidig administration af CYP3A4-substrater med snævert terapeutisk indeks. 

Azithromycin er en hæmmer af transportøren P-glycoprotein (P-gp). Samtidig administration af azithromycin og P-gp-substrater, såsom digoxin og colchicin, kan øge deres eksponering. For lægemidler med snævert terapeutisk indeks tilrådes det at udvise forsigtighed og iværksætte klinisk og/eller terapeutisk lægemiddelmonitorering og dosisjustering efter behov. Der skal i denne forbindelse tages højde for azithromycins forholdsvis lange halveringstid (se pkt. 5.2). 

Lægemidler, som er kendt for at forlænge QT-intervallet 

Azithromycin skal anvendes med forsigtighed hos patienter, som får lægemidler, der er kendt for at forlænge QT-intervallet (se pkt. 4.4), som fx antiarytmika af klasse IA (fx quinidin og procainamid) og III (fx dofetilid, amiodaron og sotalol), antipsykotika (fx pimozid), antidepressiva (fx citalopram), fluorquinoloner (fx moxifloxacin og levofloxacin), cisaprid, chloroquin og hydroxychloroquin. 

Oplysninger om lægemiddelinteraktioner mellem azithromycin og lægemidler, der potentielt administreres samtidigt, er sammenfattet i tabellen og teksten herunder. De beskrevne lægemiddelinteraktioner er baseret på kliniske lægemiddelinteraktionsforsøg, der er gennemført med azithromycin, eller, hvor det er angivet, er potentielle lægemiddelinteraktioner, der kan forekomme med azithromycin. 

Tabel 2: Klinisk relevante lægemiddelinteraktioner mellem azithromycin og andre lægemidler

	Lægemiddel (terapeutisk område) 
	Interaktion 
Virkning på eksponering 
	Mekanisme 
	Anbefaling vedrørende samtidig administration 

	Atorvastatin (HMG CoA-reduktasehæmmer) 

Azithromycin 500 mg oralt én gang dagligt i 3 dage. 

Atorvastatin 10 mg oralt én gang dagligt. 
	Azithromycin: ND

Atorvastatin:

↔ AUC

↔ Cmax
	Atorvastatin er et CYP3A4- og P-gp-substrat. 
	Der skal udvises forsigtighed, da der efter markedsføring er rapporteret om tilfælde af rhabdomyolyse hos patienter, som fik azithromycin samtidigt med statiner. 

	Ciclosporin (immunsuppressivum) 

Azithromycin 500 mg oralt én gang dagligt i 3 dage. 

Ciclosporin 10 mg/kg oralt som enkeltdosis. 
	Azithromycin: ND

Ciclosporin:

↔ AUC

↑Cmax 24 %
	Ciclosporin er et CYP3A4- og P-gp-substrat med snævert terapeutisk indeks og/eller konkurrence om biliær udskillelse. 
	Klinisk overvågning og terapeutisk lægemiddelmonitorering skal efter behov iværksættes under og efter behandling med azithromycin. Ciclosporin-dosis skal justeres, hvis det er nødvendigt. 

	Colchicin (artritis urica) 
	Azithromycin: ND

Colchicin:

↑ 57 % AUC0-t
↑ 22 % Cmax
	Colchicin er et P-gp-substrat med snævert terapeutisk indeks. 
	Der er behov for klinisk overvågning under og efter behandling med azithromycin. 

	Dabigatran (oral antikoagulans) 
	ND

Forventet:
↑ Dabigatran
	Dabigatran er et P-gp-substrat med snævert terapeutisk indeks. 
	Der skal udvises forsigtighed, da data efter markedsføring tyder på en øget risiko for blødning hos patienter, som får azithromycin 
samtidigt med dabigatran. 

	Digoxin

(hjerteglykosider)
	ND

Forventet:
↑ Digoxin 
	Digoxin er et P-gp-substrat med snævert terapeutisk indeks.
	Der er behov for klinisk overvågning og muligvis overvågning af digoxin-niveauet under og efter behandling med azithromycin.

	Warfarin (oralt antikoagulantikum)

Azithromycin 500 mg oralt én gang dagligt i 1 dag og derefter 250 mg oralt én gang dagligt i 4 dage.

Warfarin 15 mg oralt som enkeltdosis.
	Azithromycin: ND

Warfarin: ND

Der er ikke set ændringer i protrombintid i kliniske lægemiddelinteraktionsforsøg, men der har været rapporter efter markedsføringen om potenseret antikoagulation for orale antikoagulantia af coumarintypen efter samtidig administration af azithromycin.
	Ikke kendt.
	En hyppigere overvågning af protrombintid skal overvejes under og efter behandling med azithromycin.

	Bemærk: Statistisk signifikante ændringer med mere end 10 % er angivet som "↑" eller "↓", ingen ændring som "↔", ikke fastlagt som "ND". 




Der blev ikke observeret nogen klinisk relevant ændring i eksponeringen for azithromycin eller de samtidigt administrerede lægemidler i kliniske forsøg, som evaluerede potentielle lægemiddel-interaktioner mellem azithromycin og orale antacida (aluminiumhydroxid/magnesiumhydroxid), carbamazepin, cetirizin, cimetidin, efavirenz, fluconazol, methylprednisolon, midazolam, rifabutin, sildenafil, theophyllin, triazolam, trimethoprim/sulfamethoxazol og zidovudin. 

Pædiatrisk population 

Interaktionsforsøg er kun udført hos voksne.

4.6
Fertilitet, graviditet og amning

Graviditet
Der er udført dyreforsøg vedrørende reproduktion med doser op til moderat maternelt toksiske dosiskoncentrationer. I disse dyreforsøg blev der ikke fundet tegn på teratogene virkninger. Der er dog ingen tilstrækkelige og velkontrollerede forsøg med gravide kvinder. 

Der er en stor mængde data fra observationsforsøg om eksponering for azithromycin under graviditeten (flere end 7.000 graviditeter eksponeret for azithromycin). De fleste af disse forsøg tyder ikke på en øget risiko for skadelige virkninger for fosteret, som fx større medfødte misdannelser eller kardiovaskulære misdannelser.

Epidemiologisk evidens vedrørende risikoen for ufrivillig abort efter eksponering for azithromycin i den tidlige graviditet er ikke fyldestgørende. Dyreforsøg tyder ikke på reproduktionstoksicitet (se pkt. 5.3). 

Azithromycin må kun anvendes under graviditeten, hvis det er klinisk nødvendigt.

Amning

Azithromycin udskilles i væsentligt omfang i modermælken. Der er ikke observeret alvorlige bivirkninger af azithromycin hos ammede spædbørn, men der kan forekomme virkninger som fx diarré, svampeinfektion i slimhinder samt overfølsomhed hos ammede nyfødte/spædbørn, selv ved subterapeutiske doser. Det skal besluttes, om amning skal ophøre eller behandling med azithromycin seponeres, idet der tages højde for fordelene ved amning for barnet i forhold til de terapeutiske fordele for moderen.

Fertilitet

I fertilitetsforsøg med rotter blev der set reducerede drægtighedsrater efter administration af azithromycin. Relevansen af dette fund for mennesker er ukendt.

4.7
Virkning på evnen til at føre motorkøretøj og betjene maskiner

Ikke mærkning.

Azithromycin “Sandoz” påvirker i moderat grad evnen til at føre motorkøretøj og betjene maskiner. Der er rapporteret om svimmelhed, døsighed og krampeanfald hos nogle patienter, der tog azithromycin, og nogle patienter oplevede nedsat syn og/eller hørelse. Dette skal tages i betragtning ved vurderingen af en patients evne til at føre motorkøretøj og betjene maskiner (se pkt. 4.8). 

4.8
Bivirkninger

Sammenfatning af sikkerhedsprofilen 

De mest almindeligt rapporterede bivirkninger under behandlingen omfatter diarré, hovedpine, opkastning, abdominalsmerter, kvalme og unormale laboratorieværdier. Andre vigtige bivirkninger omfatter anafylaktiske reaktioner, torsade de pointes, arytmi herunder ventrikulær takykardi, pseudomembranøs colitis og leversvigt (se pkt. 4.4). Der er rapporteret om svære kutane bivirkninger (SCAR), herunder Stevens-Johnsons syndrom (SJS), toksisk epidermal nekrolyse (TEN), lægemiddelreaktion med eosinofili og systemiske symptomer (DRESS) og akut generaliseret eksantematøs pustulose (AGEP) i forbindelse med behandling med azithromycin (se pkt. 4.4). 

Tabel over bivirkninger 

Bivirkninger identificeret gennem erfaringer fra kliniske forsøg og overvågning efter markedsføring er anført herunder efter systemorganklasse og hyppighed. 

De hyppigheder, som bivirkningerne forekom med, er defineret som meget almindelig (≥ 1/10), almindelig (≥ 1/100 til < 1/10), ikke almindelig (≥ 1/1.000 til < 1/100), sjælden (≥ 1/10.000 til < 1/1.000), meget sjælden (< 1/10.000), og ikke kendt (kan ikke estimeres ud fra forhåndenværende data). Inden for hver hyppighedsgruppe er bivirkningerne opstillet efter, hvor alvorlige de er. De alvorligste bivirkninger er anført først.

Tabel 3: Tabel over bivirkninger

	Systemorganklasse
	Hyppighed
	Bivirkning

	Infektioner og parasitære sygdomme
	Ikke almindelig
	Candida-infektion

Pneumoni

Svampeinfektion

Bakterieinfektion

Vaginal infektion

Faryngitis

Gastroenteritis

Rhinitis

Oral candidiasis

	Blod og lymfesystem
	Almindelig
	Nedsat lymfocyttal 

Forhøjet eosinofiltal 

Forhøjet basofiltal 

Forhøjet monocyttal 

Forhøjet neutrofiltal 

	
	Ikke almindelig
	Leukopeni

Neutropeni

Eosinofili 

Forhøjet trombocyttal 

Nedsat hæmatokrit 

	
	Ikke kendt
	Trombocytopeni

Hæmolytisk anæmi

	Immunsystemet
	Ikke almindelig
	Angioødem

Overfølsomhed (se pkt. 4.4)

	
	Ikke kendt
	Anafylaktisk reaktion

	Metabolisme og ernæring
	Ikke almindelig
	Nedsat appetit

	Psykiske forstyrrelser
	Ikke almindelig
	Nervøsitet

Insomni

	
	Sjælden
	Agitation

	
	Ikke kendt
	Angst

Delirium

Hallucinationer

Aggression

	Nervesystemet
	Almindelig
	Hovedpine

	
	Ikke almindelig
	Svimmelhed
Dysgeusi
Paræstesi

Døsighed

	
	Ikke kendt
	Myasthenia gravis (se pkt. 4.4)
Krampeanfald

Anosmi

Ageusi

Hypæstesi

Psykomotorisk hyperaktivitet

Parosmi

Synkope

	Øjne
	Ikke almindelig
	Nedsat syn


	Øre og labyrint
	Ikke almindelig
	Ørelidelser

Vertigo

	
	Ikke kendt
	Døvhed
Høretab

Tinnitus

	Hjerte
	Ikke almindelig
	Palpitationer

	
	Ikke kendt
	Torsades de pointes (se pkt. 4.4)

Arytmi herunder ventrikulær takykardi (se pkt. 4.4)

Forlænget QT-interval på elektrokardiogram (se pkt. 4.4)


	Vaskulære sygdomme
	Ikke almindelig
	Hedeture

	
	Ikke kendt
	Hypotension

	Luftveje, thorax og mediastinum
	Ikke almindelig
	Dyspnø

Luftvejslidelse

Epistaxis

	Mave-tarm-kanalen
	Meget almindelig
	Diarré

	
	Almindelig
	Opkastning

Abdominalsmerter

Kvalme

	
	Ikke almindelig
	Gastritis

Obstipation

Dyspepsi

Dysfagi

Abdominal distension

Mundtørhed

Mundsår

Kraftig spytsekretion
Ræben

Flatulens

	
	Ikke kendt
	Pankreatitis

Pseudomembranøs colitis (se 

pkt. 4.4) 

Misfarvning af tungen

	Lever og galdeveje
	Ikke almindelig
	Forhøjet aspartat-aminotransferase

Forhøjet alanin-aminotransferase

Forhøjet bilirubin i blodet

Forhøjet basisk fosfatase i blodet

	
	Sjælden
	Unormal leverfunktion

Kolestatisk ikterus

	
	Ikke kendt
	Leversvigt (se pkt. 4.4)

Fulminant hepatitis

Hepatisk nekrose

	Hud og subkutane væv
	Ikke almindelig
	Udslæt

Pruritus

Urticaria

Dermatitis

Hudtørhed

Hyperhidrose

	
	Sjælden
	Akut generaliseret eksantematøs pustulose (AGEP)

Lægemiddelreaktion med eosinofili og systemiske symptomer (DRESS)

Fotosensitivitetsreaktion

	
	Ikke kendt
	Toksisk epidermal nekrolyse

Stevens-Johnsons syndrom

Erythema multiforme

	Knogler, led, muskler og bindevæv
	Ikke almindelig


	Osteoartritis

Myalgi

Rygsmerter

Nakkesmerter

	
	Ikke kendt
	Artralgi

	Nyrer og urinveje
	Ikke almindelig
	Dysuri

Nyresmerter

Forhøjet urea i blodet

Forhøjet kreatinin i blodet

	
	Ikke kendt
	Akut nyreskade

Tubulointerstitiel nefritis

	Det reproduktive system og mammae
	Ikke almindelig
	Intervalblødning

Testikulær lidelse

	Almene symptomer og reaktioner på administrationsstedet
	Ikke almindelig
	Ødem

Asteni

Utilpashed

Træthed

Ansigtsødem

Brystsmerter

Pyreksi

Smerter

Perifert ødem

	Undersøgelser
	Almindelig
	Nedsat bicarbonat i blodet

	
	Ikke almindelig
	Unormale værdier for kalium i blodet

Forhøjet chlorid i blodet

Forhøjet glucose i blodet

Forhøjet bicarbonat i blodet

Unormale værdier for natrium i blodet

	Traumer, forgiftninger og behandlings-komplikationer
	Ikke almindelig
	Postprocedural komplikation



Indberetning af formodede bivirkninger


Når lægemidlet er godkendt, er indberetning af formodede bivirkninger vigtig. Det muliggør løbende overvågning af benefit/risk-forholdet for lægemidlet. Sundhedspersoner anmodes om at indberette alle formodede bivirkninger via: 

Lægemiddelstyrelsen 

Axel Heides Gade 1 

DK-2300 København S. 
Websted: meldenbivirkning.dk 

4.9
Overdosering


Symptomer


De bivirkninger, der blev set ved doser over de anbefalede, svarede til dem, der blev set ved normale doser (se pkt. 4.8). De typiske symptomer på overdosering af azithromycin omfatter symptomer fra mave-tarm-kanalen, dvs.  opkastning, diarré, abdominalsmerter og kvalme.


Behandling


I tilfælde af overdosering er generel symptomatisk behandling og understøttelse af vitale funktioner indiceret samt, om nødvendigt, administration af aktivt kul eller ventrikelskylning.


Der foreligger ingen oplysninger om virkningen af dialyse på eliminationen af azithromycin. På grund af azithromycins eliminationsmekanisme vil dialyse dog sandsynligvis ikke føre til signifikant fjernelse af det aktive stof.

4.10
Udlevering

B
5.
FARMAKOLOGISKE EGENSKABER

5.1
Farmakodynamiske egenskaber
Farmakoterapeutisk klassifikation: antibakterielle midler til systemisk brug, makrolider. ATC-kode: J 01 FA 10.

Virkningsmekanisme:

Azithromycins virkningsmekanisme er baseret på hæmning af den bakterielle proteinsyntese ved binding til den ribosomale 50 S-underenhed og hæmning af translokation af peptiderne.

Farmakokinetiske/farmakodynamiske forhold

Virkningen afhænger hovedsageligt af forholdet mellem AUC (areal under kurven) og MIC (mindste hæmmende koncentration) for den årsagsgivende organisme.

Resistensmekanismer


Resistens over for azithromycin kan være baseret på følgende mekanismer:

· Effluks: Resistens kan skyldes en stigning i antallet af efflukspumper i cytoplasmamembranen. Det vedrører kun makrolider med 14- og 15-leddede ringe (såkaldt M-fænotype).

· Ændring af målstruktur: Affiniteten til ribosomale bindingssteder sænkes ved methylering af 23S-rRNA, hvilket skaber resistens over for makrolider (M), linkosamider (L) og streptograminer af B-gruppen (SB) (såkaldt MLSB-fænotype). 

Resistensgivende methylaser kodes af erm-gener. Affiniteten til ribosomale bindingssteder sænkes også af mutationer i 23S-rRNA-målstrukturen eller af mutationer i de store ribosomale underenhedsproteiner .

· Enzymatisk inaktivering af makrolider er kun af mindre klinisk interesse.

Med M-fænotypen er der observeret en komplet krydsresistens mellem azithromycin, clarithromycin, erythromycin og roxithromycin. MLSB-fænotypen viser desuden krydsresistens med clindamycin og streptogramin B. Makrolidet spiramycin, som har en 16-leddet ring, udviser delvis krydsresistens.

På grund af den ydre membrans lave permeabilitet er de fleste gramnegative arter naturligt resistente over for makrolider.

Grænseværdier ved følsomhedstestning

MIC (mindste inhiberende koncentration)-fortolkningskriterierne for følsomhedstestning er fastlagt af European Committee on Antimicrobial Susceptibility Testing (EUCAST) for azithromycin og er anført her::
https://www.ema.europa.eu/documents/other/minimum-inhibitory-concentration-mic-breakpoints_en.xlsx

Prævalens af erhvervet resistens


Prævalensen af erhvervet resistens kan variere geografisk og over tid for udvalgte arter, og der er behov for lokale oplysninger om resistens, især ved behandling af svære infektioner. Efter behov skal en ekspert konsulteres, når den lokale prævalens af resistens betyder, at det er tvivlsomt, om stoffet er virksomt over for i det mindste nogle typer af infektioner. Særligt i tilfælde af svære infektioner eller svigt af behandlingen skal der indhentes en mikrobiologisk diagnose med identifikation af patogenet samt bestemmelse af dets følsomhed over for azithromycin.

Tabel 4: Prævalens af erhvervet resistens

	Almindeligvis følsomme arter

	Aerobe grampositive mikroorganismer

	Streptococcus pyogenes

	Aerobe gramnegative mikroorganismer

	Haemophilus influenzae

Legionella pneumophila°

	Moraxella catarrhalis

	Andre mikroorganismer

	Chlamydophila pneumoniae°

	Chlamydia trachomatis°

Chlamydophila psittaci

	Mycoplasma pneumoniae°

	Arter, for hvilke erhvervet resistens kan være et problem 

	Aerobe grampositive mikroorganismer

	Staphylococcus aureus+

Staphylococcus epidermidis

Staphylococcus haemolyticus

	Staphylococcus hominis

	Streptococcus pneumoniae++ 

	Aerobe gramnegative mikroorganismer

	Neisseria gonorrhoeae 

	Medfødt resistente organismer

	Aerobe gramnegative mikroorganismer

	Escherichia coli

Pseudomonas aeruginosa

Klebsiella spp.


°Der forelå ingen opdaterede data ved udarbejdelsen af tabellerne. Primær litteratur, videnskabelig standardlitteratur og terapeutiske anbefalinger antager følsomhed.

+Mindst én region viser resistensrater på over 50 % for methicillinresistent Staphylococcus aureus.

++Penicillinfølsomme stammer af Streptococcus pneumoniae har større sandsynlighed for at være følsomme over for azithromycin end penicillinresistente stammer af Streptococcus pneumoniae.
5.2
Farmakokinetiske egenskaber


Absorption

De højeste serumkoncentrationer (Cmax) af azithromycin efter 500 mg oral suspension (40 mg/ml), 1.000 mg pulver til oral suspension, 500 mg (2 x 250 mg) tabletter og 1.000 mg (4 x 250 mg) kapsler hos raske frivillige i fastende tilstand var henholdsvis 0,29, 0,75, 0,34 og 1,07 mg/l. Tid til højeste plasmakoncentration (Tmax) af azithromycin efter oral administration ligger i intervallet 2-3 timer. Den gennemsnitlige absolutte biotilgængelighed hos raske frivillige efter 500 mg oral suspension og 1.000 mg pulver til oral suspension i brev var henholdsvis 37 % og 44 % i fastende tilstand.

Virkningen af mad på den relative orale biotilgængelighed af azithromycin er afhængig af formuleringen. Efter administration af 500 mg af en oral suspension (40 mg/ml), 1.000 mg som pulver til oral suspension og en 500 mg oral dosis af azithromycintabletter (2 x 250 mg) blev der set lignende eksponering med måltider med højt fedtindhold kontra i fastende tilstand. Efter administration af en enkelt dosis på 500 mg (2 x 250 mg) som kapsler sammen med et måltid med højt fedtindhold kontra i fastende tilstand var gennemsnitsforholdet mellem Cmax og AUC0-24 52 % og 43 % lavere.

Tabel 5 viser middelværdier (SD) for farmakokinetiske parametre hos raske voksne frivillige efter standardbehandlingsforløb med tabletter og kapsler.

Tabel 5: AUC0-24 og Cmax for azithromycin for 3-dages og 5-dages behandlingsforløb på sidste dag af dosering

	Behandlingsforløb, formulering
	AUC0-24 (mikrog•t/ml)
	Cmax (mikrog/ml)

	3-dages behandlingsforløb (500 mg dagligt), tablet
	1,88 (0,96)
	0,42 (0,21)

	5-dages behandlingsforløb (500 mg D1, 250 mg D2 til D5), tablet
	0,80 (0,42)
	0,18 (0,10)

	5-dages behandlingsforløb (500 mg D1, 250 mg D2 til D5), kapsel
	2,1 (0,6)
	0,24 (0,08)


Fordeling


Azithromycin fordeles bredt og hurtigt fra plasma til det ekstravaskulære kompartment, herunder væv som fx tonsil- og lungevæv og gynækologisk væv, samt det intracellulære kompartment, især til polymorfonukleære leukocytter, makrofager og monocytter. Farmakokinetiske forsøg har vist betydeligt højere azithromycinkoncentrationer i bestemte væv (op til 50 gange den maksimale koncentration observeret i plasma). Dette tyder på en omfattende binding i disse væv med et fordelingsvolumen ved steady-state i intervallet 23-31 l/kg. Fasen med omfordeling fra det intracellulære til det ekstracellulære kompartment og til plasma kan føre til forlængede lave koncentrationer efter ophør af behandlingen.


Azithromycin viser lav plasmaproteinbinding, hovedsagelig til alfa 1-syreglycoprotein, og den falder med stigende koncentrationer af antibiotika: henholdsvis 50 %, 23 % og 7 % proteinbinding ved koncentrationer på 0,05, 0,1 og 1 mg/l.


Biotransformation


Azithromycin metaboliseres minimalt i leveren. Den primære biotransformationsvej er N-demethylering af desosaminsukkeret. Andre veje omfatter O-demethylering, hydrolyse af cladinose (dekonjugering af cladinosesukkeret) samt hydroxylering af desosaminsukkeret og makrolidringen.


Der er ingen evidens for klinisk relevant induktion eller hæmning af levercytochrom CYP3A4 via dannelse af et cytochrom-metabolit-kompleks. Der er desuden ikke påvist auto-induceret metabolisme af azithromycin via denne vej.

Elimination


Azithromycin elimineres hovedsagelig via (aktiv) galdeudskillelse, størstedelen som uændret lægemiddel, men også som metabolitter, som ikke har nogen antibakteriel aktivitet. Udskillelse gennem urin udgør en mindre eliminationsvej, idet under 6 % af en oral dosis og ca. 20 % af det lægemiddel, der når systemisk cirkulation, udskilles i urinen. Over 50 % af den fækale udskillelse og 12 % af udskillelsen i urin sker i form af uændret lægemiddel 


Efter administration af en enkelt dosis på 500 mg azithromycin blev der anslået en plasmaclearance på 630 ml/min og en terminal halveringstid på ca. 68 timer. Renal clearance sker generelt i intervallet 100-189 ml/min, væsentligt mindre end plasmaclearance, som det kan forventes på grund af den renale vejs relativt ringe bidrag til elimination.


Linearitet/ikke-linearitet


Efter oral administration af en formulering med øjeblikkelig udløsning blev der påvist dosisproportionalitet for AUC0-24 og Cmax i intervallet 250-1.000 mg.


Særlige populationer


Nedsat nyrefunktion


Azithromycins farmakokinetik blev undersøgt hos 43 voksne (i alderen 21-85 år) efter oral administration af en enkelt azithromycindosis på 1,0 g (4 × 250 mg kapsler) til patienter med GFR > 80 ml/min (n = 12), patienter med GFR mellem 10-80 ml/min (n = 12) samt patienter med GFR < 10 ml/min t (n = 19).


Azithromycins farmakokinetik hos patienter med GFR mellem 10-80 ml/min var ikke berørt (middelværdi for Cmax og AUC0-120 steg med henholdsvis 5,1 % og 4,2 % sammenlignet med patienter med GFR > 80 ml/min). Middelværdien for Cmax og AUC0-120 steg med henholdsvis 61 % og 35 % hos patienter med GFR < 10 ml sammenlignet med patienter med GFR > 80 ml/min.


Der foreligger ingen data for patienter i dialyse, men på grund af azithromycins eliminationsmekanisme vil dialyse sandsynligvis ikke føre til signifikant fjernelse af det aktive stof.


Nedsat leverfunktion


Azithromycins farmakokinetik blev undersøgt hos 22 voksne efter oral administration af en enkelt 500 mg-dosis af azithromycin (2 × 250 mg kapsler) til patienter med normal leverfunktion (n = 6), Child-Pugh A (n = 10) og Child-Pugh B (n = 6). Azithromycins farmakokinetik hos patienter med Child-Pugh A og B var henholdsvis 3 % og 19 % lavere for AUC0-inf  og 34 % og 72 % højere for Cmax sammenlignet med patienter med normal leverfunktion.

Ældre


Hos ældre frivillige (> 65 år), der fik azithromycin 500 mg (2 × 250 mg kapsler) på dag 1 efterfulgt af 250 mg fra dag 2-5 i fastende tilstand, var AUC0-24 på dag 1 og 5 henholdsvis 3,0 og 2,7 mikrog•t/ml. Der blev observeret en 29 % højere AUC0-24, en 8 % højere Cmax- og en 37,5 % højere Tmax i forhold til hos yngre frivillige (< 40 år) på dag 5. Da disse forskelle ikke anses for at være klinisk signifikante, er dosisjustering ikke nødvendig hos ældre patienter med normal nyre- og leverfunktion.


Pædiatrisk population


Farmakokinetikken af azithromycin oral suspension er blevet karakteriseret hos 14 børn i alderen 6-15 år med faryngitis og hos 7 børn i alderen 1-5 år med otitis media. I disse to forsøg blev azithromycin oral suspension doseret med 10 mg/kg på dag 1, efterfulgt af 5 mg/kg på dag 2 til og med dag 5. Efter 5 dages behandling var AUC0-24-middelværdierne henholdsvis 3,1 mikrog•t/ml og 1,8 mikrog•t/ml. Middelværdien for Cmax var 0,38 mikrog/ml, og den tilsvarende middelværdi for Tmax var 2,4 timer hos børn i alderen 6-15 år; disse værdier var henholdsvis 0,22 mikrog/ml og 1,9 timer for børn i alderen 1-5 år. Middelværdierne for Cmax og AUC0-24 er 1,7 gange højere hos børn i alderen 6-15 år end hos børn i alderen 1-4 år. 


Ydermere blev farmakokinetikken for et 3-dages behandlingsforløb med azithromycin oral suspension med en dosis på 10 mg/kg dagligt vurderet hos 16 børn i alderen 6 måneder til 10 år med bakterieinfektioner. Middelværdien for AUC0-24 for 7 børn i alderen 2-4 år var 2,90 mikrog•t/ml, mens værdien for de 8 børn i alderen 5-10 år var 2,08 mikrog•t/ml. En lav AUC0-24-værdi på 0,74 mikrog•t/ml blev registreret for et enkelt barn i aldersgruppen 6 måneder til 2 år. 


Farmakokinetikken af azithromycin som enkeltdosis hos pædiatriske patienter, der fik doser på 30 mg/kg, er ikke blevet undersøgt.

5.3
Non-kliniske sikkerhedsdata

Non-kliniske data baseret på konventionelle forsøg af sikkerhedsfarmakologi, toksicitet efter gentagne doser og genotoksicitet indikerede ingen bivirkninger med tydelig relevans for mennesker, som ikke allerede er nævnt i andre punkter i produktresuméet. 


Der er dog set fosfolipidose (intracellulær fosfolipid-ophobning) i flere væv hos mus, rotter og hunde, som fik flere doser azithromycin. Der er set fosfolipidose i tilsvarende omfang i væv hos nyfødte rotter og hunde. Det er blevet påvist, at virkningen er reversibel efter ophør af behandling med azithromycin. Betydningen af dette fund for mennesker er stort set ukendt. 


I dyreforsøg til undersøgelse af embryotoksiske virkninger, som blev udført med op til moderat maternelt toksiske doser (2-3 gange den maksimale anbefalede daglige dosis til voksne (500 mg baseret på legemsoverfladeareal), blev der ikke set nogen teratogene virkninger hos mus og rotter. Det blev påvist, at azithromycin krydser placenta. Hos rotter førte azithromycindoser på 100 og 200 mg/kg legemsvægt/dag (2-3 gange den maksimale anbefalede daglige dosis til voksne på 500 mg baseret på legemsoverfladeareal) til let forsinkelse af føtal ossifikation og til vægtøgning hos moderdyret. I peri- og postnatale forsøg hos rotter blev der observeret let forsinkelse efter behandling med azithromycindoser på 200 mg/kg/dag (3 gange den maksimale anbefalede daglige dosis til voksne på 500 mg baseret på legemsoverfladeareal).

6.
FARMACEUTISKE OPLYSNINGER

6.1
Hjælpestoffer


Tabletkerne


Mikrokrystallinsk cellulose


Pregelatineret stivelse


Natriumstivelsesglycolat (type A)


Silica, kolloid vandfri


Natriumlaurilsulfat


Magnesiumstearat


Overtræk
Hypromellose

Titandioxid (E 171)


Lactosemonohydrat

Macrogol 4000
6.2
Uforligeligheder

Ikke relevant.

6.3
Opbevaringstid

3 år.
6.4
Særlige opbevaringsforhold


Dette lægemiddel kræver ingen særlige forholdsregler vedrørende opbevaringen.
6.5
Emballagetype og pakningsstørrelser

Tabletterne er pakket i PVC/PVDC/Alu blister og placeret i en æske.

Pakningsstørrelser:

2, 3, 6, 12, 24, 30, 50 og 100 filmovertrukne tabletter.
Ikke alle pakningsstørrelser er nødvendigvis markedsført.
6.6
Regler for bortskaffelse og anden håndtering


Ikke anvendt lægemiddel samt affald heraf skal bortskaffes i henhold til lokale retningslinjer.

7.

Sandoz A/S


Edvard Thomsens Vej 14

2300 København S
Danmark
8.
MARKEDSFØRINGSTILLADELSESNUMMER (-NUMRE)


37924

9.
DATO FOR FØRSTE MARKEDSFØRINGSTILLADELSE


20. september 2005

10.
DATO FOR ÆNDRING AF TEKSTEN


20. marts 2026
Azithromycin Sandoz, filmovertrukne tabletter 500 mg
Side 3 af 3

